Polisielid kry 50 jaar vir korrupsie, diefstal | Netwerk24
Polisielid kry 50 jaar vir korrupsie, diefstal
Deur Alet van der Walt 20 Julie 2021 13:19
Frikkie de Bruin, voorheen 'n speurder van Odendaalsrus, is tot altesaam 50 jaar tronkstraf gevonnis vir korrupsie en diefstal.
'n Speurder van Odendaalsrus is tot 50 jaar tronkstraf gevonnis nadat hy 'n polisiedossier gesteel en verkoop het en 'n skootrekenaar van die polisiediens verpand het.
Brig. Motantsi Makhele, polisiewoordvoerder, sê die gewese speurder Ao. Frederick (Frikkie) de Bruin (50) het op 20 Januarie 'n man genader wat van roekelose en nalatige bestuur aangekla is.
De Bruin, wat niks met die ondersoek te make gehad het nie, het aangebied dat hy teen R5 000 die polisiedossier sal steel en laat verdwyn. 'n Fluitjieblaser het die voorval by die polisie se provinsiale teenkorrupsie-eenheid aangemeld.
Die polisie het 'n lokval vir De Bruin gestel en hy het die dossier aan die fluitjieblaser oorhandig en R5 000 daarvoor ontvang.
Makhele sê terwyl lede van die teenkorrupsie-eenheid De Bruin se huis deursoek het, het hulle op 'n kwitansie van 'n pandjieswinkel afgekom. 'n Skootrekenaar wat aan die staat behoort, is in die pandjieswinkel gevind en die polisie het daarop beslag gelê.
Makhele sê De Bruin is van korrupsie, diefstal van die dossier en die skootrekenaar, asook dwarsboming van die gereg aangekla.
Hy is onmiddellik uit die polisie geskors en is Maandag in die streekshof in Odendaalsrus tot 15 jaar elk op die klag van korrupsie, asook die twee diefstalklagte gevonnis. Hy is tot vyf jaar tronkstraf vir dwarsboming van die gereg gevonnis.
Sers. Vusimuzi Ngomanedie van die teenkorrupsie-eenheid was die ondersoekbeampte.
De Bruin was volgens 'n kennis voorheen in die polisiediens, maar het bedank en 'n tyd lank sy eie onderneming bedryf voordat hy weer as polisielid aangestel is.